সুস্থ্যতার ন্যায় অসুস্থ্যতারও কিছু আলামত আছে। সুস্পষ্ট আলামত রয়েছে অসভ্যতারও। লক্ষ লক্ষ মানুষের রোগে-ভোগে অকাল মৃত্যু দেখে সহজেই বুঝা যায়,পানাহারে রোগজীবাণূর দূষন আছে। বুঝা যায়,চিকিৎসা-ব্যবস্থাই শুধু নয়,রোগ-প্রতিরোধ ব্যবস্থাটিও রোগাগ্রস্ত। দেশে কতটা কলকারখানা,রাস্তাঘাট,অস্ত্রশস্ত্র বা পারমাণবিক বোমা নির্মিত হল বা অর্থনীতিতে কতটা প্রবৃদ্ধি আসলো -তা দিয়ে কি সভ্যতার মান যাচাই হয়? সে বিচারটি হয় কতটা মানবিক গুণাবলি নিয়ে জনগণ বেড়ে উঠলো,কতটা ন্যায়বিচার ও শান্তি প্রতিষ্ঠা পেল,অপরাধ কতটা নির্মূল হলো,অপরাধীদের কতটা দ্রুত শাস্তি হলো -তা দিয়ে। আইন-আদালতহীন অসভ্য জংলি জীবন থেকে সভ্য সমাজের পার্থক্য তো এখানেই। শরীরের জ্বর নির্ণয়ে যেমন থার্মোমিটার,সভ্যতার মান বিচারেও এগুলি হলো মাপকাঠি। সে বিচারে ভারত যে দ্রুত পিছিয়ে যাচ্ছে,তা নিয়ে কি সন্দেহ আছে? মানুষের অমূল্য সম্পদ হলো তার ইজ্জত-আবরু ও সম্ভ্রম। এ সম্ভ্রম বাঁচাতে মানুষ যুদ্ধ করে,এমনকি প্রাণ দেয়।কোন দেশকে তো তখনই সভ্য বলা যায় যখন প্রাণের ন্যায় মানুষের সম্ভ্রমও নিরাপত্তা পায়। যেদেশে প্রতি বিশ মিনিটে একজন মহিলা ধর্ষিত হয়,এবং আইন-আদালত ব্যর্থ হয় ধর্ষণকারিকে শাস্তি দিতে -সে দেশকে কি সভ্য বলা যায়?